HR Službeni list Europske unije C 101/15

Objava zahtjeva u skladu s člankom 50. stavkom 2. točkom (b) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2014/C 101/09)

Ovom se objavom daje pravo prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA REGISTRACIJU GARANTIRANO TRADICIONALNOG SPECIJALITETA (GTS)

UREDBA VIJEĆA (EZ) br. 509/2006

o poljoprivrednim i prehrambenim proizvodima kao garantirano tradicionalnim specijalitetima (2)

„РОЛЕ ТРАПЕЗИЦА” (ROLE TRAPEZITSA)

EZ br.: BG-TSG-0007-01020 – 23.7.2012.

1. Naziv i adresa skupine koja je podnositelj zahtjeva

Naziv skupine ili organizacije (ako je potrebno): Sdruzhenie Traditsionni surovo-susheni mesni produkti (Udruga za tradicionalne sirove salamurene mesne proizvode) (STSSMP)

Adresa : bul. Shipchenski prohod, bl. 240, vh. А, ap. 6., et. 3 1111 Sofija BULGARIA Tel : +359 29712671 Faks : +359 29733069 E-pošta : office@amb-bg.com

2. Država članica ili treća zemlja

Bugarska

3. Specifikacija proizvoda

3.1. Naziv (nazivi) koje je potrebno upisati u registar (članak 2. Uredbe (EZ) br. 1216/2007):

„Роле Трапезица” (Role Trapezitsa)

3.2. Navesti je li naziv:

☒ specifičan sam po sebi ☐ izražava posebna svojstva poljoprivrednog ili prehrambenog proizvoda.

Naziv „Role Trapezitsa” nastao je od riječi „Trapezitsa”, naziva povijesno važnog brda u Velikom Trnovom, staroj carskoj prijestolnici Bugarske. Naziv je ušao u stalnu upotrebu, ali zemljopisna regija nije utjecala na postupak proizvodnje. Naziv je sam po sebi specifičan zbog toga što se upotrebljava i poznat je diljem Bugarske, a njegovi povijest i ugled sežu u prošlost. Proizvod se i dalje proizvodi i popularan je diljem zemlje pod tim nazivom.

3.3. Navesti traži li se rezervacija naziva na temelju članka 13. stavka 2. Uredbe (EZ) br. 509/2006

☒ Registracija s rezervacijom naziva ☐ Registracija bez rezervacije naziva

3.4. Vrsta proizvoda

Razred 1.2. Mesni proizvodi (kuhani, soljeni, dimljeni itd.)

3.5. Opis poljoprivrednog ili prehrambenog proizvoda na koji se primjenjuje naziv iz točke 3.1. (članak 3. stavak 1. Uredbe (EZ) br. 1216/2007)

„Role Trapezitsa” prešan je i sirov salamuren mesni proizvod koji se priprema od rashlađenog ili zamrznutoga svinjskog vrata i mješavine soli i prirodnih začina (crnog ili bijelog papra i češnjaka) čime se puni ovitak izrađen od goveđega slijepog crijeva ili kolagena i mreže te se veže koncem. Kobasica „Role Trapezitsa” prikladna je za izravnu potrošnju nakon uklanjanja ovitka.

Fizikalna svojstva – oblik i dimenzije

Cilindričnog je oblika, plosnata, izdužena te je svaki komad debljine barem 3 cm.

Kemijska svojstva

— sadržaj vode: najviše 38,0 % ukupne mase,

— kuhinjska sol: najviše 4,5 % ukupne mase,

— ostaci nitrita u konačnom proizvodu: najviše 50,0 mg/kg,

— pH: najmanje 5,4.

Organoleptička svojstva

Vanjski izgled i boja: čista površina prekrivena tankim slojem bijele plemenite plijesni.

Površina reza: glatka i čista, meso je ružičastocrvene boje, a komadići masnoće bijele su do blijede krem boje.

Konzistencija: gusta i elastična.

Okus i miris: specifičan, ugodan, umjereno slan, s jasnom aromom češnjaka i crnog papra.

Kobasicu „Role Trapezitsa” može se staviti na tržište cijelu, u komadima ili narezanu, vakuumiranu, u celofanu ili u pakiranju s izmijenjenom atmosferom.

3.6. Opis metode proizvodnje poljoprivrednog ili prehrambenog proizvoda na koji se primjenjuje naziv iz točke 3.1. (članak 3. stavak 2. Uredbe (EZ) br. 1216/2007)

Sastav na 100 kg sastojaka

Svinjski vrat, rashlađen ili zamrznut

— Začini: — prirodni crni ili bijeli papar — 400 g; — češnjak — 100 g.

— Mješavina za soljenje: 4,50 kg kuhinjske soli; 40 g askorbinske kiseline (E300) kao antioksidans; 100 g kalijeva nitrata (E252) ili 85 g natrijeva nitrata (E251) kao konzervans; 500 g rafiniranoga kristalnog šećera.

— Goveđe slijepo crijevo, kolageno crijevo, mreža, konac odobren za upotrebu s hranom.

Način proizvodnje

Kobasica „Role Trapezitsa” priprema se od rashlađenog ili zamrznutoga svinjskog vrata pH vrijednosti od 5,6 do 6,2. Svinjski se vrat oblikuje i stavlja u čiste spremnike za soljenje. Kako bi se osiguralo bolje raspoređivanje sastojaka mješavine za soljenje, nitrati i kuhinjska sol prvo se miješaju zajedno, a zatim se dodaju ostali sastojci. Meso se soli ručno ili strojno. Posoljeni se svinjski vratovi čvrsto pakiraju u plastične spremnike ili spremnike od nehrđajućeg čelika kako bi sazreli u hladnjači pri temperaturi zraka između 0 i 4 °C. Nakon 4 do 5 dana komadi se ponovno namještaju (komadima s vrha zamjenjuje se mjesto s onima s dna) i ostavljaju se da odmore barem 10 do 12 dana pod jednakim uvjetima sve dok nisu u potpunosti i jednakomjerno posoljeni. Nakon završetka faze soljenja mesom se pune ovitci izrađeni od goveđega slijepog crijeva ili kolagenog crijeva. Svaki komad spiralno se veže koncem ili se čvrsto omotava mrežom te se vješa na drvene i/ili okvire ili šipke raspoređene na kolicima za kobasice od nehrđajućeg čelika. Komadi ne smiju dolaziti u doticaj jedni s drugima. Ostavlja ih se visjeti na kolicima kako bi se ocijedili do 24 sata pri temperaturi zraka od najviše 12 °С. Nakon cijeđenja ostaju na kolicima koja se premješta u prirodne ili klimatizirane komore za sušenje u kojima je moguće regulirati temperaturu. Temperatura zraka od 12 do 17 °С i relativna vlažnost od 70 do 85 % održavaju se tijekom sušenja. Nakon 3 do 5 dana sušenja kobasicu „Role Trapezitsa” preša se od 12 do 24 sata. Početno prešanje odvija se kada su se komadi kobasice „Role Trapezitsa” djelomično osušili, a na površini se može napipati blaga korica. Prije prešanja mora ih se razvrstati prema debljini. Prešanje se obično provodi dva ili tri puta. Postupak sušenja nastavlja se dok se ne postigne elastična konzistencija.

3.7. Posebna svojstva poljoprivrednog ili prehrambenog proizvoda (članak 3. stavak 3. Uredbe (EZ) br. 1216/2007)

Posebna svojstva kobasici „Role Trapezitsa” daju sljedeće prepoznatljive značajke proizvoda:

— mekoća i sočnost — svinjski vrat od kojeg se proizvodi kobasica „Role Trapezitsa” prošarano je meso visoke kvalitete. Upotreba tog sastojka i pridržavanje tradicionalnog načina proizvodnje (posebno tijekom sušenja i prešanja) daju konačnom proizvodu karakterističnu sočnost i mekoću,

— mkus i miris — prepoznatljiv okus i miris kobasici „Role Trapezitsa” daju začini, posebno češnjak, koji se pažljivo odabiru i važu, u kombinaciji s mesom svinjskog vrata. Do specifične arome i okusa proizvoda dolazi i zbog dugog postupka sušenja u ovitku,

— oblik — proizvod je karakterističnoga plosnatog oblika do kojeg dolazi nakon prešanja. Druga je posebna prepoznatljiva značajka kobasice „Role Trapezitsa” to da se mesom puni ovitak izrađen od goveđega slijepog crijeva ili kolagenog crijeva koje se veže koncem te to što poprima specifičan plosnati oblik nakon nekoliko prešanja, čime je se lako razlikuje od ostalih sirovih salamurenih nedrobljenih mesnih specijaliteta iz iste skupine.

3.8. Tradicionalna svojstva poljoprivrednog ili prehrambenog proizvoda (članak 3. stavak 4. Uredbe (EZ) br. 1216/2007)

Sirovi salamureni mesni specijaliteti pripremljeni od nedrobljene svinjetine tradicionalan su i specifičan oblik bugarskih mesnih proizvoda. Pripremaju se od svinjske pisanice ili svinjskog vrata. Kobasica „Role Trapezitsa”, koju se u Bugarskoj proizvodi uz upotrebu tradicionalnih tehnika više od 30 godina, jedan je od tih proizvoda.

Recept je prvi put standardiziran u bugarskoj državnoj normi BDS 2984-75 – „Svinjska rolada”, Državne komisije za standardizaciju u Sofiji 1975., a slijedila ju je norma BDS 2984-84 – „Role Trapezitsa”. Tehnika proizvodnje kobasice „Role Trapezitsa” opisana je u djelu Sbornik tehnologichni instruktsii za proizvodstvo ma mesni proizvedeniya (Upute za proizvodnju mesnih proizvoda) koje su 1981. izdali DSO Rodopa i Institut mesne industrije. Tehnika i recept slijede se sve do danas.

Glavni poticaj za uvođenje tih normi bila je želja za očuvanjem tradicionalnog recepta i usklađivanjem tehnike proizvodnje do kojeg bi došlo pridržavanjem određenom nizu pravila radi osiguranja ispravnog sazrijevanja u fazi sušenja, što je ključan i tradicionalan aspekt u proizvodnji ove vrste proizvoda. U tom postupku dolazi do mikrobioloških, biokemijskih i fizičko-kemijskih promjena u sirovom mesu koje ga čine prikladnim za izravnu potrošnju i daju mu posebna organoleptička, hranjiva i biološka svojstva. Dostupna mikroflora ima ključnu ulogu u tom postupku. Važan uvjet u prirodnom odabiru određene mikroflore upotreba je tradicionalnih preša sastavljenih od drvenih ploča koje se upotrebljavaju za prešanje tijekom sušenja. Proizvod se preša ne samo kako bi se postigao plosnati oblik, već i zato što se prešanjem utječe na sazrijevanje i sušenje, kao i na određene značajke kojima se određuje kvaliteta konačnog proizvoda, izbjegava se neujednačeno sušenje zbog intenzivnog prijenosa mase u površinskim slojevima, a zakašnjelog prijenosa u sredini, što bi moglo izazvati mane.

3.9. Minimalni zahtjevi i postupci za provjeru posebnih svojstava (članak 4. Uredbe (EZ) br. 1216/2007)

Sljedeći se aspekti provjeravaju tijekom i nakon završetka prerade:

— usklađenost mesnih sastojaka sa zahtjevima određenima u točki 3.6.,

— pridržavanje udjela mesnih sastojaka i mješavine za soljenje određenih u receptu: provjere se provode kada se izvaže mješavina za soljenje i kada se ona umiješa s mesnim sastojcima, a količine sastojaka i aditiva uspoređuju se s receptom,

— pridržavanje postupka proizvodnje opisanog u točki 3.6. tijekom soljenja mesa vrata nakon što je oblikovano,

— pridržavanje postupka proizvodnje opisanog u točki 3.6. kad se mesom pune ovitci,

— temperatura i vlažnost tijekom cijeđenja i sušenja, uključujući vizualni pregled proizvoda,

— usklađenost za zahtjevima u pogledu vanjskog izgleda i boje, vizualnim pregledom proizvoda nakon postupka sušenja,

— usklađenost sa zahtjevima u pogledu površine reza, konzistencije, arome i okusa, kako je određeno u točki 3.5., senzorskom analizom konačnog proizvoda,

— usklađenost s potrebnim fizičko-kemijskim parametrima konačnog proizvoda, kako je određeno u točki 3.5., upotrebom odobrenih laboratorijskih metoda.

Prethodno navedene parametre treba provjeravati jednom godišnje. Ako se otkrije kršenje u određenoj fazi, učestalost provjera povećava se na jednom u šest mjeseci.

4. Tijela ili ustanove koja provjeravaju usklađenost sa specifikacijom proizvoda

4.1. Naziv i adresa:

Naziv: Q Certificazioni S.r.l. Adresa: Villa Parigini, loc. Basciano 53035 Monteriggioni ITALIA ul. Leonardo da Vinci 42a 4000 Plovdiv BULGARIA Tel./faks: +359 32649228 Mobilni telefon: +359 897901680 E-pošta: office@qci.bg

☐ Javno ☒ Privatno

4.2. Specifični zadaci tijela ili ustanova

Inspekcijsko tijelo određeno u točki 4.1. provodi kontrole radi provjere usklađenosti sa svim kriterijima određenima u specifikaciji.

(1) SL L 343, 14.12.2012., str. 1.

(2) SL L 93, 31.3.2006., str. 1. Zamijenjena Uredbom (EU) br. 1151/2012.